PF บวก 4% เล็งปี 64 โชว์งบ 440 ลบ. บุ๊กกำไรขายโรงแรม Kiroro หนุน
PF วิ่ง 4% โบรกฯอัพเป้า 0.63 บ. ชี้กำไรปี 64 แตะ 440 ลบ. รับผลดีขายโรงแรม Kiroro หายห่วงบริษัทไม่ต้องแบกรับผลขาดทุนปีละ 300 ลบ. ขณะที่ธุรกิจที่อยู่อาศัยค่อยๆฟื้นตัว
3 ก.พ. 2565

ผู้สื่อข่าวรายงานว่าวันนี้ (3 ก.พ. 2565) ราคาหุ้นบริษัท พร็อพเพอร์ตี้ เพอร์เฟค จำกัด (มหาชน) หรือ PF ณ เวลา 15:31 น. อยู่ที่ระดับ 0.58 บาท เพิ่มขึ้น 0.02 บาท หรือ 3.57% โดยทำจุดสูงสุดที่ 0.59 บาท และทำจุดต่ำสุดที่ 0.56 บาท ด้วยมูลค่าการซื้อขาย 83.81 ล้านบาท

บริษัท หลักทรัพย์ ดีบีเอส วิคเคอร์ส (ประเทศไทย) จำกัด ระบุในบทวิเคราะห์ (10 ม.ค. 2565) ว่า ผลดีขายโรงแรม Kiroro สำเร็จนำมาซึ่งผลดีหลายประการ ทั้งบันทึกกำไร,ไม่ต้องรับผลขาดทุนและช่วยลดหนี้  โดยคาดกำไรสุทธิจากงวด 9 เดือนแรกปี 2564 เพียง 73 ล้านบาท ตลอดปี 2564 เพิ่มสูงเป็น 440 ล้านบาท และดีกว่าจากงวดเดียวกันของปีก่อน ที่ขาดทุน สุทธิ 1.00 พันล้านบาท และเมื่อไม่มีโรงแรมแห่งนี้ก็ไม่ต้องรับขาดทุนปีละ 300 ล้านบาท ด้านบ.ย่อย GRAND ก็มีเรื่องน่าสนใจ ทั้งเรื่องการเริ่มธุรกิจถุงมือยาง และการขายโรงแรมไฮแอทฯเข้า REIT อย่างไรก็ดีทางฝ่ายวิจัยปรับเป็น “ซื้อ” แม้ธุรกิจที่อยู่อาศัยค่อยๆฟื้นตัว แต่มีเรื่องราวเก็งกำไรมาก ส่วนราคาพื้นฐานใหม่เพิ่มเป็น 0.63 บาท จากเดิม 0.41 บาท